Mijlocașul german în vârstă de 34 de ani a surprins pe toată lumea când a decis să agațe ghetele în cui în această vară, după ce va participa alături de echipa națională a Germaniei la Euro 2024.
După ce a jucat 6 ani la Bayern Munchen și unul la Bayer Leverkusen sub formă de împrumut, Toni Kroos a ales să meargă la Real Madrid. El a petrecut 10 sezoane pe Santiago Bernabeu, iar ”galacticii” l-au onorat cum se cuvine la momentul retragerii.
”Real Madrid anunță că Toni Kroos a decis să își încheie cariera de jucător profesionist după Euro 2024. Real Madrid vrea să își exprime recunoștința și afecțiunea pentru Toni Kroos, un jucător care este deja parte din istoria lui Real Madrid și una dintre cele mai mari legende ale clubului nostru și ale lumii fotbalului.
Toni Kroos va rămâne întotdeauna în inimile suporterilor lui Real Madrid pentru excelența sa în fotbal și pentru că a fost un jucător care a dat totul pentru acest tricou, întotdeauna reprezentând valorile clubului Real Madrid.
Real Madrid îi dorește lui Toni Kroos și familiei sale mult noroc în acest nou capitol al vieții sale”, este mesajul postat pe site-ul oficial al clubului Real Madrid, prin care ”galacticii” se despart de un jucător legendar.
Jucătorii de la Real Madrid au ținut să-l celebreze pe mijlocașul german la momentul anunțului retragerii, iar unul dintre cele mai emoționante mesaje a venit din partea coechipierului său Dani Carvajal.
”Nu mă așteptam să fiu nevoit să scriu atât de curând acest mesaj de rămas bun, dar vreau să profit de acest moment pentru a-ți spune cât de mult te apreciez și cât de bun ai fost atât pe teren, cât și în afara lui.
Ești un tip plăcut de toată lumea, un adevărat domn în toate sensurile cuvântului. A fost o onoare și un privilegiu să împart aceste momente cu tine. Îmi voi aminti întotdeauna cu mândrie că am fost atât de norocos să joc alături de Toni Kroos.
Într-o zi le voi povesti copiilor mei ce am reușit să obținem împreună pe teren. Îți mulțumesc pentru tot ce ai oferit echipei și pentru că ai fost întotdeauna o inspirație pentru noi toți. Asta nu se încheie aici, mai avem o ultimă misiune pentru a avea cea mai frumoasă despărțire”, a scris Carvajal, pe contul de Instagram.
În luna februarie, Toni Kroos a luat o hotărâre care a surprins lumea fotbalului, el revenind la naționala Germaniei pentru a participa la Euro 2024. Mijlocașul a dezvăluit la acel moment că a luat decizia la rugămintea selecționerului Julian Nagelsmann.